Roman Kišš

Ing. Roman Kišš (* 23. december 1948, Piešťany) je slovenský elektrotechnik a informatik, známy najmä vďaka návrhu výukového jednodoskového mikropočítača , osobných počítačov PMD 85 a Didaktik Alfa a 16-bitového osobného počítača PC-88 v československom štátnom podniku Tesla Piešťany v 80. rokoch 20. storočia. Prvé tri z týchto zariadení zohrali významnú úlohu v dejinách československej informatiky a zavádzania výpočtovej techniky do škôl, podnikov a povedomia verejnosti.

Po Nežnej revolúcii pôsobil 30 rokov v Kanade a v Spojených štátoch v rôznych IT firmách, je 10-násobným držiteľom ocenenia Microsoft Most Valuable Professional (MVP).

 Životopis 
Pochádza z piešťanskej podnikateľskej rodiny, jeho otec aj starý otec boli po februári 1948 väznení pre ukrývanie majetku. Ako 14-ročný sa presťahoval na internát do Bratislavy, kde absolvoval elektrotechnickú priemyslovku, a v roku 1972 aj odbor elektrické stroje a prístroje na Elektrotechnickej fakulte SVŠT (dnes FEI STU).Roman Kišš. In:  Počas základnej vojenskej služby sa zoznámil s problematikou integrovaných obvodov vďaka učebnici, ktorú našiel v knižnici, keď v kasárňach trávil vianočné sviatky pre porušovanie disciplíny. Získal tu tiež svojich prvých 5-tisíc Kčs za zlepšovacie návrhy v oblasti elektrotechniky.

Po svadbe pôsobil krátko v Banskej Bystrici, kde vyvíjal zariadenia pre kravíny, následne pracoval ako stredoškolský učiteľ v Banskej Štiavnici, kde vyučoval štyri prevažne dievčenské triedy programovanie, niekoľko málo chlapcov zároveň trénoval v kulturistike. Neskôr sa ako zamestnanec Závodov priemyselnej automatizácie podieľal na výstavbe atómovej elektrárne vo Voroneži, kde vyvinul 1-bitový programovateľný logický automat Prolog, využívaný okrem inej automatizácie napr. aj pre riadenie fontán.

náhľad|upright|Jednodoskový výukový mikropočítač PMI-80.

V roku 1976 nastúpil do Tesly Piešťany potom, čo si v lietadle náhodou sadol vedľa jej riaditeľa. Šlo o relatívne veľký podnik s 5-tisíc zamestnancami, v tom čase považovaný za špičkové pracovisko československého elektrotechnického priemyslu. Kišš tu začínal ako testovací technik integrovaných obvodov.

 PMI-80 

Začiatkom 80. rokov sa v ČSSR zavádzal do výroby obvod MHB 8080, čs. klon 8-bitového mikroprocesora Intel 8080 z roku 1974. Domáce konštrukcie mikropočítačov s týmto obvodom však zatiaľ neexistovali. Roman Kišš, inšpirovaný článkom v nemeckom odbornom časopise, sa mimo svojej oficiálnej pracovnej náplne pustil na prelome rokov 19801981 do vývoja prototypu minimalistického jednodoskového mikropočítača PMI-80 („piešťanský mikropočítač Intel 8080“). Materiál na stavbu získal využitím nevyhovujúcich súčiastok z výroby a výmenou s kolegami (napr. vrecková kalkulačka OKU 205, ktorej 9-ciferný displej a klávesnica poslúžili ako jednoduché vstupno-výstupné zariadenie).

Neskôr v priebehu roku 1981 potom založil v piešťanskej Tesle aj školiace stredisko, prvé svojho druhu vo vtedajšom Československu, kde si účastníci týždenného školenia mohli z pripravenej sady súčiastok postaviť vlastný exemplár PMI-80 a naučiť sa základy jeho programovania v strojovom kóde 8080. Svoje znalosti mohli absolventi následne odovzdať ďalej v mieste svojho pôsobenia, takže školenia svojou mierou prispeli k naštartovaniu vlny záujmu o mikropočítačovú techniku v 80. rokoch v ČSSR.

 PMD 85 
náhľad|Osobný počítač PMD 85 s modulom BASIC-G.

V roku 1982, v rámci prípravy na konferenciu v Prahe, navrhol zapojenie videoprocesora, umožňujúceho formou grafického dema interaktívne predviesť možnosti československých dynamických pamätí, pričom dokázal obísť potrebu drahých a embargovaných zahraničných obvodov. Videoprocesor, cyklicky načítavajúci obrazové dáta z pamätí a transformujúci ich do podoby videosignálu pre monitor resp. TV modulátor, mu následne poslúžil ako základ osobného počítača s grafickým výstupom, PMD 85 („piešťanský mikropočítač displejový“ resp. „personálny mikropočítač displejový“; číslo 85 bolo odvodené od počítača , na ktorom Kišš pracoval), kde súčasne inovatívne riešil potrebu obnovovania (refresh) dynamických pamätí. Počítač bol zároveň navrhnutý tak, aby v ňom boli využiteľné aj mimotolerantné obvody (DRAM, EPROM), tvoriace veľkú časť vtedajšej produkcie. Prvé prototypy nového počítača vznikli v Tesle Piešťany v roku 1983 a vo vedení vtedajšieho centrálne plánovaného elektrotechnického priemyslu spôsobila ich prezentácia veľký rozruch, keďže návrh kompaktných osobných počítačov bol pridelený rozsiahlym tímom v iných podnikoch a zo strany Tesly Piešťany takáto iniciatíva, navyše už v štádiu funkčného prototypu nebola očakávaná. „V momente, ako sme dokončili prezentáciu, sme museli odísť k ministrovi elektrotechnického priemyslu Milanovi Kubátovi urobiť prednášku aj jemu,“ spomína Roman Kišš. Aj spätne je presvedčený, že PMD 85 bolo z hľadiska architektúry len približne tri roky pozadu za dobovými západnými počítačmi, čo považuje za úspech.

V ďalších rokoch vzniklo k PMD 85 množstvo periférií – okrem iných zásuvný ROM modul s programovacím jazykom Pascal; rozhrania pre viaceré tlačiarne; rozhranie lokálnej počítačovej siete pre potreby školských učební; disketová jednotka vrátane podpory pre beh Mikrosu, čs. klonu operačného systému CP/M; programátor EPROM 8708; emulátor jednočipových mikropočítačov radu MCS-48; rôzne moduly pre riadenie, meranie a zber dát – pričom na vývoji niektorých z nich sa Roman Kišš rovnako podieľal.

 Didaktik Alfa 
náhľad|Osobný počítač Didaktik Alfa.

Po odovzdaní PMD 85 do výroby, najprv v Tesle Piešťany, neskôr v Tesle Bratislava, kontaktovalo Romana Kišša výrobné družstvo Didaktik Skalica s požiadavkou aby im pomohol vytvoriť počítač ako didaktickú pomôcku do škôl, tak, aby „komerčne nekonkuroval“ PMD 85, no zároveň s ním zostal kompatibilný na úrovni softvérového vybavenia. V tejto neoficiálnej spolupráci vznikol v roku 1983https://martin.hinner.info/iccmap/cz/cs/didaktik_alfa.html počítač Didaktik Alfa, predstavujúci vylepšený klon vyrábaného PMD 85-1 a zároveň základ širšieho radu počítačov Didaktik zo Skalice. Zo strany výrobného družstva na vývoji participovali Ing. Ľudovít Barát a Mgr. Martin Peťovský.

 PC-88 
V rámci Tesly Piešťany potom pracoval ešte na návrhu IBM PC kompatibilného počítača PC-88, odvodeného od prvého modelu IBM 5150 a opäť vyvinutého s dôrazom na využitie súčiastkovej základne vtedajšej RVHP. Počítač sa však už do roku 1989 nestihol dostať do sériovej výroby (na rozdiel od PP 06 z VÚVT Žilina alebo TNS HC-16 z JZD Slušovice, ktoré však využívali aj dovozové západné obvody), vznikla len 200-kusová séria pre vnútropodnikové použitie.

 IT kariéra v Kanade a USA 
Po novembri 1989 došlo pre stratu pôvodných trhov, náhlu konkurenciu modernejšej a lacnejšej dovozovej spotrebnej elektroniky vrátane osobných počítačov a divokú privatizáciu k prudkému úpadku väčšiny československých elektrotechnických vývojových a výrobných podnikov. Roman Kišš v tejto situácii nadobudol presvedčenie, že na Slovensku inžinierov a ďalších tvorivých pracovníkov nečaká perspektívna budúcnosť, vo veku 42 rokov sa preto rozhodol emigrovať do Kanady, kde od roku 1972 žila jeho sestra. Za peniaze z čs. patentov si kúpil auto, o ktoré však zakrátko pri nehode prišiel. V Kanade tak začínal prakticky bez peňazí a od nuly, neoficiálne navštevoval vysokoškolské prednášky na Torontskej univerzite, keď vyučujúceho zo Švajčiarska presvedčil, aby mu dovolil na škole pracovať, výmenou za čo mohol zadarmo navštevovať prednášky. Z hardvérového inžiniera sa postupne vypracovával na softvérového.

Z Kanady sa následne presunul do kalifornského Silicon Valley, kde pracoval v back office organizácie VISA, neskôr sa venoval budovaniu aplikačných frameworkov a metadátami riadených architektúr postavených na technológiách spoločnosti Microsoft pre viaceré americké a svetové finančné spoločnosti. Publikoval vývojárske články na portáloch Code Project, Stack Overflow a MSDN a je 10-násobným držiteľom ocenenia Microsoft Most Valuable Professional (MVP).

 Návrat na Slovensko 
Po pandémii COVID-19 v rokoch 20202022 sa vrátil späť na Slovensko. Okrem iných aktivít sa na SPŠE Piešťany venuje výuke študentov robotiky v oblasti programovania a práce s cloudovou platformou Microsoft Azure.

 Osobný život 
Je ženatý, s manželkou majú syna a dcéru.

 Knižné publikácie 






 Ocenenia 
 20042014: Microsoft Most Valuable Professional (MVP)
 2023: Cena mesta Piešťany „za vynikajúce tvorivé výkony a významné výsledky vedeckej a technickej činnosti, ako aj za propagáciu Piešťan doma i v zahraničí“

 Referencie 

 Externé odkazy 
 Prednáška Romana Kišša: Ako vznikli počítače PMI 80, PMD 85, Didaktik Alfa – záznam prednášky na FIIT STU v Bratislave (2015)
 Ing. Roman Kišš – Minulosť a budúcnosť IT – záznam prednášky na Gymnaziu Pierra de Coubertina Piešťany (2023)

Kategória:Osobnosti z Piešťan
Kategória:Slovenskí elektrotechnici
Kategória:Slovenskí informatici
Kategória:Slovenskí programátori
Kategória:Slovenskí stredoškolskí pedagógovia
Kategória:Absolventi Elektrotechnickej fakulty Slovenskej technickej univerzity v Bratislave